*Projekts*

LATVIJAS REPUBLIKAS MINISTRU KABINETS

2010.gada \_\_\_\_\_\_\_\_\_ Noteikumi Nr.\_\_\_

Rīgā (prot. Nr.\_\_ \_.§)

**Kārtība, kādā nodrošina revīzijas iestādes funkcijas**

**Eiropas Savienības struktūrfondu un Kohēzijas fonda vadībā**

Izdoti saskaņā ar

Eiropas Savienības struktūrfondu un

Kohēzijas fonda vadības likuma

18.panta 4.punktu

**I. Vispārīgie jautājumi**

1. Noteikumi nosaka kārtību, kādā nodrošina revīzijas iestādes funkcijas Eiropas Savienības (turpmāk – ES) fondu vadībā.

2. Noteikumi izdoti pamatojoties uz Padomes 2006.gada 11.jūlija Regulu Nr.1083/2006/EK, ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu Nr.1260/1999/EK, un Komisijas 2006.gada 8.decembra Regulas Nr.[1828/2006/EK](http://www.esfondi.lv/upload/05-saistosie_dokumenti/2006-12-08_regula_1828_2006_lv.pdf), kas paredz noteikumus par to, kā īstenot Regulu Nr.1083/2006/EK, ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu, un Eiropas Parlamenta un Padomes Regulu Nr.1080/2006/EK par Eiropas Reģionālās attīstības fondu, kā arī Padomes 2006. gada 13. decembra Regulas (EK, Euratom) Nr. 1995/2006, ar kuru groza Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam prasībām.

3. Noteikumi attiecas uz vadošo iestādi, maksājumu iestādi, sertifikācijas iestādi, atbildīgo iestādi, sadarbības iestādi, Iepirkumu uzraudzības biroju (turpmāk – institūcijas), revīzijas iestādi un ES struktūrfondu un Kohēzijas fonda (turpmāk – ES fondu) finansē­juma saņēmēju.

4. Finanšu ministrija pilda šādas revīzijas iestādes funkcijas:

4.1. sagatavo vienoto revīzijas stratēģiju un nodrošina tās aktualizāciju;

4.2. nodrošina institūcijās un revīzijas iestādē izveidotās ES fondu vadības un kontroles sistēmas atbilstības novērtējumu;

4.3. veic ES fondu vadības un kontroles sistēmas auditus;

4.4. veic sertifikācijas iestādes apstiprināto izdevumu revīzijas;

4.5. sagatavo gada kontroles ziņojumu un atzinumu par ES fondu vadības un kontroles sistēmas atbilstību, darbību un efektivitāti;

4.6. sagatavo gada kopsavilkumu par pieejamām revīzijām un deklarācijām;

4.7. veic noslēguma maksājuma pieteikuma pamatotības izvērtējumu;

4.8. sagatavo noslēguma kontroles ziņojumu un noslēguma deklarāciju;

4.9. izstrādā tiesību aktus, kas saistīti ar revīzijas iestādes funkciju nodrošināšanu;

4.10. veic citu revīzijas iestādes funkciju veicēju koordināciju un uzraudzību.

5. Atbildīgās iestādes, sadarbības iestādes, maksājumu iestādes un sertifikācijas iestādes iekšējā audita struktūrvienības sadarbojas ar revīzijas iestādi tās funkciju īstenošanā ES fondu vadībā.

6. Pārskata periods, šo noteikumu izpratnē, ir no kārtējā gada 1.jūlija līdz nākamā gada 30. jūnijam.

7. Saskaņā ar normatīvajiem aktiem par ES fondu vadības informācijas sistēmas izveidošanas un izmantošanas kārtībuvisa informācija par veiktajiem auditiem un revīzijām tiek ievadīta, aktualizēta un uzglabāta ES struktūrfondu un Kohēzijas fonda vadības informācijas sistēmā.

8. Institūcijas un ES fonda finansējuma saņēmējs nodrošina revīzijas iestādei neierobežotu pieeju visu veidu dokumentiem, reģistriem un citai ar ES fondu projektu īstenošanu un vadību saistītajai informācijai.

9. Revīzijas iestāde vadošās iestādes vadītājam ierosina pārskatīt institūcijas atbilstību ES fondu administrēšanas prasībām, ja auditu vai revīziju rezultātā tiek konstatēti būtiski trūkumi vai pārkāpumi ES fondu administrēšanas ieviešanā vai kontrolē.

**II. Revīzijas iestādei iesniedzamā informācija**

10. Līdz 2015.gadam atbildīgā iestāde, sadarbības iestāde, maksājumu iestāde un sertifikācijas iestāde katru gadu:

10.1. līdz 1.jūnijam elektroniski iesniedz informāciju (1.pielikums) par nākamajos trīs pārskata periodos plānotajiem ES fondu vadības un kontroles sistēmas auditiem.

10.2. līdz 1.augustam par periodu no iepriekšējā gada 1.jūlija līdz 31.decembrim un līdz kārtējā gada 15.janvārim par periodu no iepriekšējā gada 1.janvāra līdz 30.jūnijam elektroniski iesniedz informāciju:

10.2.1. apkopojumu par institūciju un ārējo auditoru veiktajiem ES fondu vadības un kontroles sistēmas auditiem (2.pielikuma A daļa);

10.2.2. apkopojumu par institūciju un ārējo auditoru veikto ES fondu vadības un kontroles sistēmas auditu ieteikumu ieviešanas statusu (2.pielikuma B daļa);

10.2.3. atzinumu par ES fondu vadības un kontroles sistēmas darbību, kas tiek sniegts pamatojoties uz 2.pielikuma A un B daļā apkopoto informāciju (2.pielikuma C daļa);

10.3. 10 darbdienu laikā:

10.3.1. pēc iekšējā audita struktūrvienību ES fondu vadības un kontroles sistēmas audita slēgšanas iesniedz ES fondu vadības un kontroles sistēmas audita ziņojumu (kopiju) un Audita izpildes kopsavilkumu;

10.3.2. pēc izmaiņām institūcijas ES fondu vadības un kontroles sistēmā iesniedz izmaiņu aprakstu (2.pielikuma D daļa).

11. Sertifikācijas iestāde divas reizes gadā iesniedz:

11.1. sarakstu par apstiprinātajiem izdevumiem laikposmā no iepriekšējā gada 1.jūlija līdz 31.decembrim – līdz kārtējā gada 15.janvārim;

11.2. sarakstu par apstiprinātajiem izdevumiem laikposmā no kārtējā gada 1.janvāra līdz 30.jūnijam – līdz kārtējā gada 15.jūlijam.

**III. Vienotā revīzijas stratēģija**

12. Vienotā revīzijas stratēģija ir plānošanas dokuments, kuru sagatavo revīzijas iestāde par periodu no 2007.–2015.gadam un kurā norāda mērķus, darbības jomas un metodiku revīzijas iestādes funkciju īstenošanai ES fondu 2007.–2013.gada plānošanas periodam.

13. Revīzijas iestāde katru gadu, pamatojoties uz vienotajā revīzijas stratēģijā iekļauto ES fondu vadības un kontroles sistēmas auditu un sertifikācijas iestādes apstiprināto izdevumu revīziju rezultātiem, sagatavo Eiropas Komisijai atzinumu par ES fondu vadības un kontroles sistēmas atbilstību, darbību un efektivitāti, lai tādējādi nodrošinātu pietiekamu garantiju tam, ka Komisijai iesniegtās izdevumu deklarācijas ir pareizas, un līdz ar to pietiekamu garantiju tam, ka attiecīgie darījumi ir veikti likumīgi un pareizi.

14.  Revīzijas iestādes vadītājs līdz 2015.gadam katru gadu līdz 30.jūnijam apstiprina revīzijas iestādes aktualizēto vienoto revīzijas stratēģiju. Revīzijas stratēģiju aktualizē pamatojoties uz:

14.1. revīzijas iestādes plānotajiem auditiem;

14.2. šo noteikumu 10.punktā minēto informāciju;

14.3. informāciju par ES fondu vadības un kontroles sistēmas auditu un sertifikācijas iestādes apstiprināto izdevumu revīziju rezultātiem;

14.4.izmaiņām ES fondu vadības un kontroles sistēmas aprakstā.

15. Revīzijas iestāde 10 darbdienu laikā pēc aktualizētās vienotās revīzijas stratēģijas nosūtīšanas Eiropas Komisijai nodrošina tās ievietošanu ES fondu tīmekļa vietnē internetā (www.esfondi.lv).

**IV. ES fondu vadības un kontroles sistēmas   
atbilstības novērtējums**

16.  Vadošā iestāde nodrošina ES fondu vadības un kontroles sistēmas apraksta sagatavošanu, pamatojoties uz institūciju un revīzijas iestādes iesniegto informāciju par ES fondu vadības un kontroles sistēmu.

17. Vadošā iestāde katru gadu līdz 30.jūnijam nodrošina ES fondu vadības un kontroles sistēmas apraksta aktualizēšanu un 10 darbdienu laikā pēc apraksta aktualizācijas iesniedz to revīzijas iestādei. ES fondu vadības un kontroles sistēmas apraksta aktualizēšanu vadošā iestāde veic līdz 2015.gadam.

18. Revīzijas iestāde institūcijās veic ES fondu vadības un kontroles sistēmas atbilstības novērtējumu, lai pārliecinātos par ES fondu vadības un kontroles sistēmas izmaiņu atbilstību normatīvajiem aktiem.

19.  Revīzijas iestāde sagatavo ES fondu vadības un kontroles sistēmas atbilstības novērtējuma ziņojuma projektu un ieteikumus ES fondu vadības un kontroles sistēmas atbilstības novērtējuma rezultātā konstatēto trūkumu novēršanai un nosūta tos institūcijām atbilstības novērtējuma ziņojuma projekta komentēšanai.

20. Institūcijas, 10 darbdienu laikā pēc šo noteikumu 19.punktā minētās informācijas saņemšanas, sagatavo un rakstiski iesniedz revīzijas iestādē komentārus par atbilstības ziņojuma projektu.

21. Atbilstības novērtējuma ziņojuma projekts tiek uzskatīts par saskaņotu, ja 10 darbdienu laikā pēc 19.punktā minēto dokumentu nodošanas institūcijām, revīzijas iestāde nav saņēmusi rakstiskus komentārus.

22. Revīzijas iestāde izvērtē institūciju sniegtos komentārus un sagatavo atbilstības novērtējuma ziņojumu.

23. Atbilstības novērtējuma ziņojumu un ieteikumus ES fondu vadības un kontroles sistēmas atbilstības novērtējuma rezultātā konstatēto trūkumu novēršanai apstiprina revīzijas iestādes vadītājs. Apstiprināto atbilstības novērtējuma ziņojumu un ieteikumus trūkumu novēršanai revīzijas iestāde nosūta institūcijām.

24. Institūcijas sagatavo un iesniedz revīzijas iestādē trūkumu novēršanas plānu, kurā norādīti veicamie pasākumi atbilstības novērtējuma ziņojumā identificēto trūkumu novēršanai, kā arī par trūkumu novēršanu atbildīgās amatpersonas un trūkumu novēršanas termiņi.

25. Institūcijas ir atbildīgas par trūkumu novēršanas plānā iekļauto pasākumu īstenošanu atbilstoši plānā noteiktajam termiņam.

26. Revīzijas iestāde atbilstoši trūkumu novēršanas plānam uzrauga ES fondu un vadības sistēmas atbilstības novērtējuma rezultātā sniegto ieteikumu ieviešanu. Ja institūcijas neievēro šo noteikumu 25.punktā minēto termiņu, revīzijas iestāde veic šo noteikumu 9.punktā minētās darbības.

27. Revīzijas iestāde 10 darbdienu laikā pēc ES fondu un vadības sistēmas atbilstības novērtējuma nosūtīšanas Eiropas Komisijai nodrošina tā ievietošanu ES fondu tīmekļa vietnē internetā (www.esfondi.lv).

**V. ES fondu vadības un kontroles sistēmas audits**

28. Revīzijas iestāde saskaņā ar vienoto revīzijas stratēģiju, lai novērtētu ES fondu vadības un kontroles sistēmas atbilstību, darbību un efektivitāti, veic šo noteikumu 4.3.punktā minēto funkciju. Lai nodrošinātu šo noteikumu 4.3.punktā minētās funkcijas izpildi revīzijas iestāde novērtē sistēmu darbību, efektivitāti un atbilstību normatīvajiem aktiem, kā arī šo noteikumu 29., 30., 31. un 32.punktā minētajām pamatprasībām.

29. Pamatprasības vadošajai iestādei, atbildīgajai iestādei un sadarbības iestādei:

29.1. skaidri noteiktas un nodalītas funkcijas iestādē, kā arī starp iestādēm;

29.2. izstrādāta procedūra, kuru izmanto finansēto darbību atlasei;

29.3. skaidra un atbilstoša informācijas un vadlīniju sniegšana ES fonda finansējuma saņēmējiem;

29.4. izstrādāta procedūra, kuru izmanto projektu vadības uzraudzībai;

29.5. skaidra un izsekojama dokumentācija pierādījumiem par ES fondu vadību;

29.6. droša informācijas sistēma finansējuma uzskaitei, uzraudzībai un pārskatu sagatavošanai;

29.7. kārtība revīzijas iestādes atklāto sistēmisko trūkumu novēršanai un labošanai.

30. Pamatprasības sertifikācijas iestādei:

30.1. skaidri noteiktas un nodalītas funkcijas iestādē, kā arī starp iestādēm;

30.2. skaidra un izsekojama dokumentācija un informācijas sistēma pierādījumiem par apstiprināto izdevumu uzskaiti;

30.3. izstrādāta procedūra, kuru izmanto izdevumu sertificēšanai;

30.4. izstrādāta procedūra, kuru izmanto nepamatoti veikto maksājumu uzskaitei un atgūšanai.

31. Pamatprasības maksājumu iestādei:

31.1. skaidri noteiktas un nodalītas funkcijas iestādē, kā arī starp iestādēm;

31.2. skaidra un izsekojama dokumentācija un informācijas sistēma pierādījumiem par maksājumu uzskaiti.

32. Pamatprasības Iepirkumu uzraudzības birojam:

32.1. skaidri noteiktas, nodalītas funkcijas Iepirkumu uzraudzības birojā;

32.2. izstrādāta procedūra, kuru izmanto iepirkuma dokumentācijas un iepirkuma procedūras norises izlases veida pirmspārbaudei;

32.3. skaidra un izsekojama dokumentācija pierādījumiem par ES fondu vadību*.*

33. Revīzijas iestāde nodrošina vadlīnijas šo noteikumu 29., 30., 31. un 32. punktā minēto pamatprasību ievērošanas novērtējuma veikšanai.

34. Revīzijas iestāde ES fondu vadības un kontroles sistēmas audita ietvaros ņem vērā atbildīgās iestādes, sadarbības iestādes maksājumu iestādes un sertifikācijas iestādes iekšējā audita struktūrvienību veikto ES fondu vadības un kontroles sistēmas auditu rezultātus un ES fondu vadības informācijas sistēmā ievadīto informāciju par noslēgtajiem ES fondu vadības un kontroles sistēmas auditiem, konstatētajiem trūkumiem un ieteikumiem, kā arī informāciju par ieteikumu ieviešanu.

35. ES fonda vadības un kontroles sistēmas atbilstība, darbība un efektivitāte tiek novērtēta, pamatojoties uz šādām kategorijām:

35.1. darbojas labi, ja kontrole ir efektīva, trūkumi nav konstatēti, vai ir konstatēti nelieli trūkumi, kuri neietekmē ES fondu vadības un kontroles sistēmas darbību;

35.2. darbojas, ja kontrole ir izveidota un tā ir efektīva, bet nepieciešami atsevišķi uzlabojumi, kuriem nav būtiskas ietekmes uz ES fondu vadības un kontroles sistēmas darbību;

35.3. darbojas daļēji, ja ir nepieciešami būtiski uzlabojumi, jo konstatēti trūkumi, kas būtiski ietekmē ES fondu vadības un kontroles sistēmas darbību;

35.4. nedarbojas, ja ir konstatēti liela apjoma sistemātiski būtiski trūkumi, kuri būtiski ietekmē ES fondu vadības un kontroles sistēmas darbību.

36. Revīzijas iestāde sagatavo ES fondu vadības un kontroles sistēmas audita ziņojuma projektu un ieteikumus vadības un kontroles sistēmas audita rezultātā konstatēto trūkumu novēršanai un nosūta tos institūcijām audita ziņojuma projekta komentēšanai.

37. Institūcijas, 10 darbdienu laikā pēc šo noteikumu 36.punktā minētās informācijas saņemšanas, sagatavo un rakstiski iesniedz revīzijas iestādē komentārus par ES fondu vadības un kontroles sistēmas audita ziņojuma projektu.

38. ES fondu vadības un kontroles sistēmas audita ziņojuma projekts tiek uzskatīts par saskaņotu, ja 10 darbdienu laikā pēc šo noteikumu 36.punktā minēto dokumentu nodošanas institūcijām, revīzijas iestāde nav saņēmusi rakstiskus komentārus.

39. Revīzijas iestāde izvērtē institūciju sniegtos komentārus un sagatavo ES fondu vadības un kontroles sistēmas audita ziņojumu un Audita izpildes kopsavilkumu.

40. ES fondu vadības un kontroles sistēmas audita ziņojumu un ieteikumus ES fondu vadības un kontroles sistēmas auditā konstatēto trūkumu novēršanai apstiprina revīzijas iestādes vadītājs. Apstiprināto ES fondu vadības un kontroles sistēmas audita ziņojumu un ieteikumus trūkumu novēršanai revīzijas iestāde nosūta institūcijām.

41. Institūcijas sagatavo un iesniedz revīzijas iestādē trūkumu novēršanas plānu, kurā norādīti veicamie pasākumi ES fondu vadības un kontroles sistēmas auditā identificēto trūkumu novēršanai, kā arī par trūkumu novēršanu atbildīgās amatpersonas un trūkumu novēršanas termiņi.

42. Institūcijas ir atbildīgas par trūkumu novēršanas plānā iekļauto pasākumu īstenošanu atbilstoši plānā noteiktajam termiņam.

43. Revīzijas iestāde atbilstoši trūkumu novēršanas plānam uzrauga ES fondu kontroles un vadības sistēmas audita rezultātā sniegto ieteikumu ieviešanu. Ja institūcijas neievēro šo noteikumu 42.punktā minēto termiņu, revīzijas iestāde veic šo noteikumu 9.punktā minētās darbības.

44. Revīzijas iestāde ES fondu vadības un kontroles sistēmas audita ziņojumu un Audita izpildes kopsavilkumu kopijas nosūta Eiropas Komisijai.

**VI. Sertifikācijas iestādes apstiprināto izdevumu revīzija**

45. Revīzijas iestāde saskaņā ar vienoto revīzijas stratēģiju veic sertifikācijas iestādes apstiprināto izdevumu (turpmāk – sertificētie izdevumi) revīziju un papildu revīzijas, ja nepieciešams, atbildīgajā iestādē vai sadarbības iestādē, pie attiecīgā ES fondu finansējuma saņēmēja, lai pārliecinātos, vai darbības programmas ietvaros sertificētie izdevumi – Eiropas Komisijai nosūtītajās izdevumu deklarācijās iekļautie veiktie attiecināmie izdevumi – ir attiecināmi un veikti atbilstoši ES normatīvajiem aktiem.

46. Revīzijas iestāde sagatavo sertificēto izdevumu revīzijas ziņojuma projektu un ieteikumus sertificēto izdevumu revīzijas rezultātā konstatēto trūkumu novēršanai un nosūta institūcijām sertificēto izdevumu revīzijas ziņojuma projektu komentēšanai.

47. Institūcijas, 10 darbdienu laikā pēc šo noteikumu 46.punktā minētās informācijas saņemšanas, sagatavo un rakstiski iesniedz revīzijas iestādē komentārus par sertificēto izdevumu revīzijas ziņojuma projektu.

48. Revīzijas ziņojuma projekts un trūkumu novēršanas plāns tiek uzskatīts par saskaņotu, ja 10 darbdienu laikā pēc šo noteikumu 46.punktā minēto dokumentu nodošanas institūcijām, revīzijas iestāde nav saņēmusi rakstiskus komentārus.

49. Revīzijas iestāde izvērtē institūciju sniegtos komentārus un sagatavo sertificēto izdevumu revīzijas ziņojumu.

50. Sertificēto izdevumu revīzijas ziņojumu un ieteikumus sertificēto izdevumu revīzijas rezultātā konstatēto trūkumu novēršanai apstiprina revīzijas iestādes vadītājs. Apstiprināto sertificēto izdevumu revīzijas ziņojumu un ieteikumus trūkumu novēršanai revīzijas iestāde nosūta institūcijām.

51. Institūcijas sagatavo un iesniedz revīzijas iestādē trūkumu novēršanas plānu, kurā norādīti veicamie pasākumi sertificēto izdevumu revīzijas ziņojumā identificēto trūkumu novēršanai, kā arī par trūkumu novēršanu atbildīgās amatpersonas un trūkumu novēršanas termiņi.

52. Institūcijas ir atbildīgas par trūkumu novēršanas plānā iekļauto pasākumu īstenošanu atbilstoši plānā noteiktajam termiņam.

53. Revīzijas iestāde uzrauga sertificēto izdevumu revīzijās sniegto ieteikumu ieviešanu. Ja institūcijas neievēro šo noteikumu 52.punktā minēto termiņu, revīzijas iestāde var veikt šo noteikumu 9.punktā minētās darbības.

54. Pamatojoties uz Eiropas Komisijas pieprasījumu, revīzijas iestāde 10 darbdienu laikā nosūta Eiropas Komisijai sertificēto izdevumu revīzijas ziņojuma kopiju.

**VII. Gada kontroles ziņojums**

55. Revīzijas iestāde līdz 2015.gadam katru gadu sagatavo un līdz 31.decembrim nosūta Eiropas Komisijai revīzijas iestādes vadītāja apstiprinātu gada kontroles ziņojumu un atzinumu par ES fondu vadības un kontroles sistēmas atbilstību, darbību un efektivitāti.

56. Gada kontroles ziņojumu un atzinumu par ES fondu vadības un kontroles sistēmas atbilstību, darbību un efektivitāti revīzijas iestāde sagatavo par pārskata periodu, pamatojoties uz šo noteikumu 10.punktā minēto informāciju, revīzijas iestādes veikto ES fondu vadības un kontroles sistēmu auditu un sertifikācijas iestādes sertificēto izdevumu revīziju rezultātiem.

57. Atzinumu par ES fondu vadības un kontroles sistēmas atbilstību, darbību un efektivitāti revīzijas iestāde sagatavo atbilstoši šo noteikumu 35.punktā minētajām kategorijām*.*

58. Revīzijas iestāde 10 darbdienu laikā pēc gada kontroles ziņojuma nosūtīšanas Eiropas Komisijai nodrošina tā ievietošanu ES fondu tīmekļa vietnē internetā (www.esfondi.lv).

**VIII. Gada kopsavilkums par pieejamām revīzijām un deklarācijām**

59. Revīzijas iestāde līdz 2015.gadam katru gadu sagatavo un līdz 15.februārim nosūta Eiropas Komisijai revīzijas iestādes vadītāja apstiprinātu Gada kopsavilkumu par pieejamām revīzijām un deklarācijām.

60. Gada kopsavilkumu par pieejamām revīzijām un deklarācijām revīzijas iestāde sagatavo par kalendāro gadu, pamatojoties uz šo noteikumu 10.punktā minēto informāciju.

**IX. Noslēguma kontroles ziņojums un noslēguma deklarācija**

61.  Noslēguma deklarācijas sagatavošanai, revīzijas iestāde izvērtē noslēguma maksājuma pieteikuma pamatotību un to darījumu likumību un pareizību, uz kuriem attiecas noslēgumu izdevumu deklarācija. Noslēguma izdevumu deklarācijai pievieno noslēguma kontroles ziņojumu.

62. Revīzijas iestāde līdz 2017.gada 31.janvārim sagatavo un līdz 2017.gada 24. martam nosūta Eiropas Komisijai revīzijas iestādes vadītāja apstiprinātu noslēguma kontroles ziņojumu un noslēguma deklarāciju.

63. Revīzijas iestāde ievada noslēguma kontroles ziņojumu un noslēguma deklarāciju ES struktūrfondu un Kohēzijas fonda vadības informācijas sistēmā 10 darbdienu laikā pēc minēto dokumentu nosūtīšanas Eiropas Komisijai.

64. Revīzijas iestāde apstiprinātu noslēguma kontroles ziņojumu un noslēguma deklarāciju 10 darbdienu laikā pēc minēto dokumentu nosūtīšanas Eiropas Komisijai ievieto tos ES fondu tīmekļa vietnē internetā (www.esfondi.lv).

**X. Noslēguma jautājums**

65. Atzīt par spēku zaudējušiem Ministru kabineta 2008.gada 17.jūnija noteikumus Nr.455 "Kārtība, kādā nodrošina revīzijas iestādes funkcijas Eiropas Savienības fondu vadībā" (Latvijas Vēstnesis, 2008, 98.nr.).

Ministru prezidents V.Dombrovskis

Finanšu ministrs A.Vilks

02.12.2010 14:55

2498

L.Graudiņa

67083842, [laura.graudina@fm.gov.lv](mailto:laura.graudina@fm.gov.lv)